Tá feachtas Faigh do ‘fada’ seolta inniu ag an léiritheoir scannáin aitheanta Ciarán Ó Cofaigh agus Gaeil á spreagadh aige le héileamh a dhéanamh ar chomhlachtaí agus eagrais stáit a gcuid ainmneacha a litriú go cruinn agus na sínte fada a chur isteach.

Deir Ó Cofaigh i bhfíseán nua ina bhfuil míniú tugtha aige ar an fheachtas go bhfuil sé “cráite” ag ceist na sínte fada “chomh fada is atá sé ag plé le comhlachtaí”.

“Fiú ó tháinig Acht Teanga tá muid fós cráite aige seo,” ar sé.

Dúirt sé go mbíonn an cás á throid aige ar son na sínte fada le comhlachtaí agus eagrais stáit ar bhonn rialta agus gan mórán dul chun cinn á dhéanamh aige go dtí le déanaí.

“Ar a laghad uair amháin in aghaidh na seachtaine nó b’fhéidir níos minice, tá mise ar an nguthán nó ag scríobh ríomhphoist ag impí ar dhuine éicint fada a chur le m’ainm agus m’ainm agus mo sheoladh a bheith i nGaeilge,” a deir sé san fhíseán.

Dúirt sé nár chreid sé an chéad uair é nuair a mhínigh urlabhraí de chuid Oifig an Choimisinéara Teanga dó nach raibh sé de cheart ag duine faoi Acht na dTeangacha Oifigiúla, a ainm a bheith litrithe go cruinn, agus sínte fada san áireamh ann.

Agus roinnt eolais faighte aige faoi chúrsaí bogearraí tar éis dó gearán a dhéanamh le heagrais stáit mar gheall ar an síneadh fada ina ainm a bheith ar lár, chuaigh Ó Cofaigh i mbun comhairle leis an saineolaí ríomhaireachta ó Ollscoil Missouri, Kevin Scannell.

Tharraing Scannell aird Uí Chofaigh ar rialacha nua atá tagtha i bhfeidhm faoi Rialachán Ginearálta maidir le Cosaint Sonraí (GDPR), a fhágann gur gá go mbeadh eolas agus sonraí pearsanta a bhíonn á gcoinneáil ag eagraíochtaí stáit, bancanna agus comhlachtaí eile cruinn beacht.

Faoi Airteagal 16, ‘An ceart go ndéanfaí ceartúcháin’, den Rialachán Ginearálta maidir le Cosaint Sonraí deirtear:

‘Beidh sé de cheart ag an ábhar sonraí go gceartóidh an rialaitheoir sonraí pearsanta míchruinne a bhaineann leis nó léi gan aon mhoill mhíchuí. Agus na críocha dár ndearnadh an phróiseáil á gcur san áireamh, beidh sé de cheart ag an ábhar sonraí go ndéanfar sonraí neamhiomlána a chomhlánú, lena n-áirítear de bhíthin soláthair ráitis fhorlíonta.’

“Mura bhfuil fada le d’ainm, níl sé beacht agus mar gheall air sin creidim go bhfuil bealach isteach an doras againn anois chun an ceart seo a dhaingniú agus é a dhéanamh soiléir do chuile dhuine go gcaithfidh siad sínte fada a chur ar fáil dár gcuid ainmneacha agus dár gcuid seoltaí,” a deir Ó Cofaigh san fhíseán.

Deir Ó Cofaigh go bhfuil sé ag feitheamh ar scéala maidir le haighneacht a chuir sé faoi bhráid an Choimisinéara Cosanta Sonraí maidir le ceist na sínte fada agus rialacha nua an GDPR.

Idir an dá linn, deir Ó Cofaigh go bhfuil dea-scéala faighte aige ó chomhlacht árachais a chuir na sínte fada lena ainm tar éis dó litir a sheoladh chucu ag tagairt d’Alt 16 den GDPR.

“Má tá gearán amháin agamsa in aghaidh comhlacht amháin, ní leor sin. Dá mbeadh péire, trí cinn nó níos mó ann, d’fhéadfadh fíneáil suas le €10 milliún a bheith i gceist, agus sin an t-aon rud a athróidh an meon sa tír seo i mo thuairimse, brú a chur orthu é a chur ar fáil dúinn,” a deir sé san fhíseán.

Tá Ó Cofaigh ag impí ar dhaoine anois teagmháil a dhéanamh le comhlachtaí agus tagairt a dhéanamh d’Airteagal 16 den GDPR.

“Ná labhair ar bhonn cearta teanga, labhair ar bhonn GDPR,” an teachtaireacht atá ag Ó Cofaigh.

“Faigh do fhada ar ais, is libhse é agus tá sé de cheart agaibh é a bheith agaibh!”